Onsdag eftermiddag meddelte Kultur- og Kirkeministeriet, at forskellige restriktioner bliver ophævet fra lørdag. En melding, man har ventet længe på flere steder i Nordjylland.

Den hvide låge giver et kort hvin fra sig, mens den skubbes op, for at gøre plads til gæster til kirkegården. Ved foden af lågen starter den korte sti, der fører op til kirkens hoveddør. Vester Tørslev Kirke ligner så mange andre kirker i det ganske land. Og dog. Alt er skrumpet en smule på lige netop denne kirke. - Velkommen til verdens navle, siger sognepræst, Cicilie Inge Poulsen, med et glimt i øjet, da TV2 Nord møder hende udenfor kirken. Sognet, som kirken er centrum for, har ifølge sogn.dk 80 indbyggere. En lille navle, om man vil. Faktisk er Vester Tørslev Kirke en af Danmarks mindste, ifølge sognepræsten. Her er der normalt plads til cirka 30 kirkegængere. 45 hvis ekstra skamler bliver fundet frem. - Og måske lidt flere hvis vi klemmer os sammen, siger Cicilie Inge Poulsen. Plads til fire kirkegængere Men det har der ikke været noget af i løbet af det seneste halvandet år. Corona har som bekendt gjort livet svært for mange, og kirkerne i Danmark har løbende været underlagt forskellige restriktioner, der skal forhindre smittespredning. - Det har simpelthen været så hårdt, fortæller Cicilie Inge Poulsen, da vi kommer ind i det lille kirkeskib. - En ting er gudstjenesterne, men noget andet er barnedåbene, vielserne og ikke mindst begravelserne. Det er forfærdeligt, når de pårørende ikke kan være med til at sige den sidste farvel, fordi der kun må sidde ti mennesker i kirken, siger sognepræsten. Indtil nu har areal- og afstandskrav betydet, at der i den lille kirke syd for Mariager kun har måtte være fire kirkegængere, da nedlukningen var hårdest. Henover sommeren måtte der være otte - 16, hvis de ikke sang. - Det har virkelig været svært, at fortælle parret, der snart skal giftes, eller nybagte forældre, der gerne vil døbe deres barn, at de ikke kan få alle deres venner og familie med, siger Cicilie Inge Poulsen, der understreger, at alle har taget det meget pænt. - Folk ved jo godt, hvorfor det hænger sådan sammen, og det har også været for deres egen skyld. Men det ændrer ikke på, at det er hjerteskærende at forklare en familie, der lige har mistet et medlem, at ikke alle  kan få lov at være med i kirken. Tilbage til normalen Derfor er det også en storsmilende sognepræst, der i dag kan findes i Vester Tørslev Kirke. For onsdag eftermiddag meddelte Kultur- og Kirkeministeriet, at areal- og afstandskrav i kirker ophører, med virkning fra på lørdag. - Jeg tænkte bare YES! Det er en vægt, der er taget fra mine skuldre. Det betyder så meget, at de pårørende nu kan være med til det hele igen. Og det er ikke kun i den lille vejkirke i Vester Tørslev, at der er godt humør. Også i Musikhuset ALFA i Aars ser man frem til lørdag. På samme måde som i kirkerne bliver areal- og afstandskrav nemlig også fjernet for alle indendørs kulturarrangementer med færre end 500 tilskuere. - Det er en melding, vi har ventet længe på, siger Lisbeth Jagd, leder af Musikhuset ALFA, og fortsætter: - Vi har haft en plan for genåbningen, men vi glæder os over, at det kommer nu. Vi havde nok forventet, det først blev til september, så det er en glædelig overraskelse, at det allerede ændres fra på lørdag. Reelt betyder ændringerne, at Musikhuset ALFA går fra lidt over halv kapacitet til fuld kapacitet. - Vi kan nu igen tilbyde en oplevelse, som mere ligner den før corona, med mulighed for ophold i foyeren i pausen og med en fuldt booket koncertsal, siger Lisbeth Jagd. Bryllupper, konfirmationer og  dåb venter Tilbage i Vester Tørslev ser Cicilie Inge Poulsen frem til en forholdsvis travl periode. - Jeg har tre vielser på samme dag, siger Cicilie Inge Poulsen, der samtidig fortæller, at flere har valgt at udskyde barnedåb og konfirmationer til efteråret. - Det bliver nogle store babyer, vi skal have budt velkommen til menigheden, siger sognepræsten med et smil.